### Beslutningstema

I denne sag orienteres om detailhandelsanalysens foreløbige resultater.

### Sagsfremstilling

Som opfølgning på detailhandelsanalysen fra 2016 er der i 2. kvartal af 2023 en ny detailhandelsanalyse under udarbejdelse. Det foreløbige resultat af detailhandelsanalysen giver et opdateret billede af handelslivet i Tønder Kommune. Analysen i 2023 sammenlignes med resultaterne af den seneste detailhandelsanalyse fra 2016, for at danne et overblik over udviklingen i de forskellige dele af kommunen. Udover at give en status på detailhandlen i Tønder Kommune, vil analysen også indgå i grundlaget for udvikling af handelserhvervet og kommuneplanen. Endelig indeholder analysen anbefalinger og vurderinger samt ideer til den videre udvikling af handelslivet i Tønder bymidte og de større byer i Tønder Kommune. Analysen vil kunne indgå som en platform for arbejdet med detailhandelsstrategien.

Når der korrigeres for prisudviklingen viser analysen overordnet, at positionen ift. dagligvarer fastholdes, men at der er sket en nedgang i omsætning i udvalgsvarer. Samlet set har der været tale om en tilbagegang.

Status på detailhandlen i Tønder Kommune
Tønder Kommune havde 235 butikker i 2022, et samlet areal til butikker på godt 146.000 m² og en samlet omsætning på 1,7 mia. kr. Turisterne står for en femtedel af omsætningen. På trods af et fald i antal butikker på 11 % og et fald i befolkningstallet er omsætningen i kommunen steget for både dagligvarer og udvalgsvarer målt i årets priser. Med en handelsbalance på 96 % for dagligvarer og 93 % for udvalgsvarer er der er kun et begrænset underskud. Samtidig er handelsbalancen for dagligvarer i Tønder Kommune forbedret, og handelsbalancen for udvalgsvarer er stort set fastholdt. Set i forhold til både grænsehandel, konkurrencen fra de større indkøbsbyer og ikke mindst den øgede e-handel har detailhandlen i Tønder Kommune fastholdt sin position. Antallet af dagligvarebutikker i kommunen er faldet 4 %, og især antallet af udvalgsvarebutikker er faldet markant med 27 butikker svarende til 16 %. På landsplan er antallet af dagligvarebutikker faldet 7 %, mens antallet af udvalgsvarebutikker faldet 4 % i samme periode.

Udviklingen i omsætningen

Den samlede detailhandelsomsætningen i Tønder Kommune er steget 10 % fra [adresse] mio. kr. i 2015 til ca. 1.715 mio. kr. i 2022 i årets priser. Den samlede dagligvareomsætning i kommunen er steget fra ca. 854 mio. kr. i 2016 til ca. 1.000 mio. kr. i 2022, svarende til en stigning på 17 %. Udvalgsvareomsætningen i kommunen er steget 2 % fra ca. 703 mio. kr. i 2015 til ca. 715 mio. kr. i 2022. Samtidig er den generelle prisudvikling for dagligvarer steget 18 % og udvalgsvarer 12 %. Målt i faste priser er dagligvareomsætningen i Tønder Kommune derfor akkurat fastholdt i perioden 2015 til 2022, mens udvalgsvareomsætningen er faldet 9 %.

Til trods for et fald i både antal butikker og areal er omsætningen i Tønder Kommune steget for både dagligvarer og udvalgsvarer målt i årets priser. I samme periode er den generelle dagligvareomsætning i [adresse] steget 22 %, mens udvalgsvareomsætningen er steget 33 %. Den generelle dagligvare- og udvalgsvareomsætning er dog inklusive e-handel, mens samtlige omsætninger for Tønder Kommune er eksklusive e-handel. Det er umuligt at udskille internethandel fra de samlede omsætningstal for detail-handel opgjort på landsplan, da en lang række detailhandelsvirksomheder både har fysisk handel og e-handel. Som en indikation på udviklingen i e-handel er omsætningstallet faldet for beklædning, mens brancherne internethandel og postordre i samme periode er fordoblet.

Analysen anbefaler:

1. Strategi for handelsbyerne med visioner og konkrete handlinger

En vision for hvad den enkelte bymidte og dens handelsliv skal satse på og være kendt for på længere sigt (Hvad skal vores bymidte ”leve” af?) samt en handlingsplan for, hvad der konkret skal ske hvert år de næste 5 år, og hvem der er ansvarlig for, at det kommer til at ske.

2. Alle byer har noget at byde ind med

Tønder er kommunens overordnede handelsby, og det skal Tønder blive ved med at være. Bymidterne prioriteres, men de butikstyper, som ikke naturligt kan indpasses i bymidterne, skal placeres i aflastningsområder.

3. Bak op om at bymidterne bliver mere blandede

Der bliver færre butikker i de fleste bymidter i både større og mindre byer i fremtiden - også i Tønder. Spisesteder og forretninger inden for skønhed, sundhed og personlig pleje er i vækst. Også kulturlivet fylder mere, og mange flere bruger byens gader, pladser og grønne områder til motion og bevægelse. Herudover kan byens handelsgade eller torv være mere egnet til udespisning. Et tomt lokale kan måske bruges af en forening eller en interessegruppe.

4. Indfør eventuelt et ”bymidten først princip”

Ligesom der er pligt til, at butikker skal ligge i bymidterne eller andre områder til detailhandel, kan det overvejes at overføre princippet om ”bymidten først” til også at dække spisesteder, frisører, skønheds-klinikker og andre erhverv, der lever af kunder, der kommer ind fra gaden og bidrager til bylivet.

5. Undgå nye dagligvarebutikker uden for bymidterne

Mange dagligvarebutikker ønsker at placere sig uden for bymidterne ved indfaldsvejene, hvor det er let at komme til i bil. Da dagligvarebutikker trækker mange kunder til hver dag, er det vigtigt at bevare dem i eller på kanten af bymidterne.

6. Samarbejde om aktivering af de tomme lokaler i Tønder bymidte

Hver femte forretningslokale i Tønder bymidte står tomt, hvilket er med til at trække oplevelsen af by-midten ned og gøre handelsgaderne mindre interessante for kunderne. Det anbefales, at Tønder Kommune, grundejerne og handelsstandsforeningerne samarbejder om at få de tomme lokaler genaktiveret. Det handler om at blive bedre til at skabe kontakt mellem interesserede lejere og ejerne, at gøre lejemålene mere attraktive og om at se bredt og kreativt på anvendelsesmulighederne.

7. Udnyt de store muligheder i turismen

Turismen har allerede en stor betydning i Tønder Kommune og kan få endnu mere betydning. Dansk Turisme er i fremgang og har udsigt til, at endnu flere gerne vil holde ferie i [adresse] fremover. Handels-byerne i Tønder Kommune kan blive endnu mere fristende at handle i for turisterne. Det er reelt vanskeligt at se en grænse for, hvor meget handel turisterne kan bidrage med. Det anbefales derfor at sætte fokus på turismen og turisternes lyst til at handle i byerne i Tønder Kommune.

8. Gå videre med byrumsforbedringerne

Attraktive byrum spiller en stor rolle for vores brug af bymidterne. Bymiljøets kvalitet spiller en stor rolle, når folk udefra vælger en tur til en anden by. Mange vil gerne køre efter et attraktivt miljø, der er rart at være i, og som byder på oplevelser, der ikke kun er shoppingmuligheder og udespisning. Det er vigtigt at fremhæve oplevelser som byens kulturarv, skønhed, grønne kvaliteter, beliggenhed ved vand og andet, som er unikt for byen, og som kan skabe en wow-effekt.

### Fagchefen for Plan og Udvikling indstiller,

|  |  |
| --- | --- |
| at | orienteringen tages til efterretning, og den endelige rapport præsenteres på udvalgets møde i november. |

### Beslutning

Orienteringen taget til efterretning.

Den endelige rapport sendes til orientering i handelsstandsforeningerne.

Udvalget inviterer ny handelsstandsforening for Tønder til et dialogmøde.

Udvalget ønsker et beslutningsgrundlag for, hvordan forskellige planer og strategier omkring Tønder by kan samles og løftes strategisk.